CELEX: 32018L0411
Language: lt
Date: 1520985600000
Title: 2018 m. kovo 14 d. Europos Parlamento ir Tarybos direktyva (ES) 2018/411, kuria iš dalies keičiamos Direktyvos (ES) 2016/97 nuostatos dėl valstybių narių perkėlimo į nacionalinę teisę priemonių taikymo datos (Tekstas svarbus EEE. )

19.3.2018   
            
            
               LT
            
            
               Europos Sąjungos oficialusis leidinys
            
            
               L 76/28
            
         EUROPOS PARLAMENTO IR TARYBOS DIREKTYVA (ES) 2018/411
   2018 m. kovo 14 d.
   kuria iš dalies keičiamos Direktyvos (ES) 2016/97 nuostatos dėl valstybių narių perkėlimo į nacionalinę teisę priemonių taikymo datos
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 53 straipsnio 1 dalį ir į 62 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               Europos Parlamento ir Tarybos direktyva (ES) 2016/97 (2) suderinamos nacionalinės nuostatos dėl draudimo tarpininkų, draudimo įmonių ir jų darbuotojų bei papildomos draudimo veiklos tarpininkų vykdomo draudimo ir perdraudimo produktų ir draudimo principu pagrįstų investicinių produktų platinimo Sąjungoje;
            
         
               (2)
            
            
               pagal Direktyvos (ES) 2016/97 42 straipsnio 1 dalį valstybės narės turi užtikrinti, kad įsigaliotų įstatymai ir kiti teisės aktai, būtini, kad tos direktyvos būtų laikomasi, ne vėliau kaip 2018 m. vasario 23 d.;
            
         
               (3)
            
            
               2017 m. rugsėjo 21 d. Komisija priėmė deleguotuosius reglamentus (ES) 2017/2358 (3) ir (ES) 2017/2359 (4), kuriais papildoma Direktyva (ES) 2016/97;
            
         
               (4)
            
            
               savo sprendimuose neprieštarauti deleguotiesiems reglamentams (ES) 2017/2358 ir (ES) 2017/2359 Europos Parlamentas paragino Komisiją priimti pasiūlymą dėl teisėkūros procedūra priimamo akto, kuriuo būtų nustatyta, kad įstatymų ir kitų teisės aktų, būtinų, kad būtų laikomasi Direktyvos (ES) 2016/97, taikymo pradžios data būtų ne 2018 m. vasario 23 d., o 2018 m. spalio 1 d. Europos Parlamentas tą prašymą pagrindė tuo, kad draudimo įmonėms ir draudimo produktų platintojams reikia suteikti daugiau laiko, kad jie galėtų geriau pasirengti teisingam ir veiksmingam Direktyvos (ES) 2016/97 įgyvendinimui bei įgyvendinti techninius ir organizacinius pakeitimus, būtinus siekiant laikytis deleguotųjų reglamentų (ES) 2017/2358 ir (ES) 2017/2359;
            
         
               (5)
            
            
               todėl Direktyva (ES) 2016/97 turėtų būti atitinkamai iš dalies pakeista;
            
         
               (6)
            
            
               atsižvelgiant į tai, kad iki termino, iki kurio reikia užtikrinti, kad įsigaliotų nacionaliniai įstatymai ir kiti teisės aktai, būtini, kad būtų laikomasi Direktyvos (ES) 2016/97, liko labai nedaug laiko, ir siekiant užtikrinti teisinį tikrumą bei išvengti galimo rinkos sutrikdymo, ši direktyva turėtų įsigalioti skubos tvarka ir turėtų būti taikoma atgaline data nuo 2018 m. vasario 23 d.;
            
         
               (7)
            
            
               todėl šiuo atveju taip pat yra pagrįsta taikyti skubos atvejams skirtą išimtį, numatytą prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje,
            
         PRIĖMĖ ŠIĄ DIREKTYVĄ:
   1 straipsnis
   Direktyva (ES) 2016/97 iš dalies keičiama taip:
   
               1)
            
            
               42 straipsnio 1 dalies pirma pastraipa pakeičiama šiomis pastraipomis:
               „1.   Valstybės narės ne vėliau kaip 2018 m. liepos 1 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.
               Tas priemones valstybės narės taiko ne vėliau kaip nuo 2018 m. spalio 1 d.“;
            
         
               2)
            
            
               44 straipsnio pirma pastraipa pakeičiama taip:
               „Direktyva 2002/92/EB, iš dalies pakeista šios direktyvos II priedo A dalyje išvardytomis direktyvomis, panaikinama nuo 2018 m. spalio 1 d., nedarant poveikio valstybių narių pareigoms, susijusioms su direktyvų perkėlimo į nacionalinę teisę terminais, nustatytais šios direktyvos II priedo B dalyje.“
            
         2 straipsnis
   Ši direktyva įsigalioja jos paskelbimo Europos Sąjungos oficialiajame leidinyje dieną.
   Ji taikoma atgaline data nuo 2018 m. vasario 23 d.
   3 straipsnis
   Ši direktyva skirta valstybėms narėms.
   
      Priimta Strasbūre 2018 m. kovo 14 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkė
         
         L. PAVLOVA
      
   
   
      (1)  2018 m. kovo 1 d. Europos Parlamento pozicija (dar nepaskelbta Oficialiajame leidinyje) ir 2018 m. kovo 9 d. Tarybos sprendimas.
   
      (2)  2016 m. sausio 20 d. Europos Parlamento ir Tarybos direktyva (ES) 2016/97 dėl draudimo produktų platinimo (OL L 26, 2016 2 2, p. 19).
   
      (3)  2017 m. rugsėjo 21 d. Komisijos deleguotasis reglamentas (ES) 2017/2358, kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (OL L 341, 2017 12 20, p. 1).
   
      (4)  2017 m. rugsėjo 21 d. Komisijos deleguotasis reglamentas (ES) 2017/2359, kuriuo Europos Parlamento ir Tarybos direktyva (ES) 2016/97 papildoma draudimo principu pagrįstų investicinių produktų platinimui taikomais informavimo reikalavimais ir veiklos vykdymo taisyklėmis (OL L 341, 2017 12 20, p. 8).